text: Sidste uge med livreddere ved strandene
  08 august 2017 kl. 05.58
  Skolernes sommerferie er ved at være slut, og det betyder, at det er tid for TrygFonden Kystlivredning til at takke af for i år. Sidste chance for at hoppe i vandet på en strand med livreddere er næste onsdag.
  Om en god uges tid pakker livredderne grejet sammen og lukker livreddertårnene på strandene.
  Det ser ud til, at den sidste uge med livredderne har gode chancer for sol, og derfor er det med at benytte muligheden for at bade, mens livredderne holder øje.
  Seks strande i TV SYDs område er betjent af livreddere - og denne sommer har de kun få gange været i aktion, hvor der har været tale om livreddende indsats.
  På Henne Strand omkom en tysk badegæst den 17. juli, da han druknede i et hestehul, uden at livredderne kunne stille noget op.
  - Når skolernes sommerferie slutter, kommer der markant færre mennesker på strandene, og derfor er det en naturlig afslutning på livreddersæsonen. Vi håber, at den kommende uge giver de badeglade gode muligheder for at få en dukkert, siger Anders Myrhøj, chef for drift og sekretariat i TrygFonden Kystlivredning, i en pressemeddelelse.
  Livreddernes indsats i den seneste uge
  Lakolk: 0 livreddende aktioner, 8 førstehjælpsaktioner, 23 forebyggende aktioner og 111 oplysende indsatserØsterstrand: 0 livreddende aktioner, 5 førstehjælpsaktioner, 6 forebyggende aktioner og 292 oplysende indsatserRindby: 0 livreddende aktioner, 5 førstehjælpsaktioner, 2 forebyggende aktioner og 202 oplysende indsatserVejers: 0 livreddende aktioner, 2 førstehjælpsaktioner, 1 forebyggende aktion og 126 oplysende indsatserHenne: 0 livreddende aktioner, 1 førstehjælpsaktion, 9 forebyggende aktioner og 257 oplysende indsatserHvidbjerg: 0 livreddende aktioner, 23 førstehjælpsaktioner, 19 forebyggende aktioner og 290 oplysende indsatser
  
  